বৰ্তমান মুম্বাইৰ WWIত অধ্যয়নৰত ১৫-২০% শিক্ষাৰ্থী হৈছে বিভিন্ন ৰাষ্ট্ৰৰ ছবি নিৰ্মাণকাৰী বিদ্যালয়ৰ পৰা বিনিময় কাৰ্যসূচীৰ মাধ্যমত অহা আন্তঃৰাষ্ট্ৰীয় শিক্ষাৰ্থী। মেঘনাই WWIৰ সফলতাৰ আঁৰত পিতৃৰ ভূমিকাও স্বীকাৰ নকৰাকৈ থকা নাই। “ যধে-মধে যিকোনো ঠাইৰ পৰা আহি এই উদ্যোগত প্ৰতিষ্ঠাৰ চেষ্টা কৰিবলগীয়া হোৱা হলে মই হয়তো সফলতাৰ মুখ নেদেখিলোহেতেন। উদ্যোগটোৰ দেউতাৰ ভাল ভাবমূৰ্তিয়ে প্ৰাৰম্ভিক কামবোৰ সহজ কৰি তুলিছিল। ” মেঘনাই কয়। অৱশ্যে এটা ডাঙৰ নাম শিক্ষানুষ্ঠানখনৰ সৈতে জড়িত হৈ থকাটো বহুসময়ত অসুবিধাৰ কাৰণ বুলিও উল্লেখ কৰি মেঘনাই ব্যাখ্যা কৰে যে মানুহে প্ৰায়ে অৱধাৰিতভাৱে ধৰি লয় যে ইয়াত কেৱল সুভাষ ঘাইৰ শৈলীতহে চিনেমা নিৰ্মাণৰ শিক্ষা দিয়া হয়। নিজৰ অনুভৱ আৰু স্বকীয় শৈলীৰে মেঘনাই WWIক এক প্ৰতিযোগিতামূলক আৰু সন্তোষজনক কৰ্মস্থলীৰূপে গঢ়ি তুলিছে। সপ্তাহৰ অন্তত বন্ধ দিয়া, কৰ্মচাৰীক মুখামুখিকৈ কথা পতাৰ সুবিধা প্ৰদান আদি বিভিন্ন পদক্ষেপেৰে হিন্দী ছবি উদ্যোগত প্ৰচলিত বহু নিয়ম মেঘনাই ভংগ কৰিছে। নিজৰ কামক লৈ সন্তুষ্টি প্ৰকাশ কৰা মেঘনাক নিয়মীয়া চাকৰি কৰাৰ সুবিধা দিলে গ্ৰহণ কৰিবনে নাই বুলি সোধা এক প্ৰশ্নৰ উত্তৰত মেঘনাই সজোৰে হাঁহি উত্তৰ দিলে, “ মই নাজানো মোক কোনোবাই চাকৰিৰ প্ৰস্তাৱ দিব নে নাই। আমাৰ কাম আৰম্ভ হওতে মোৰ ওপৰত থকা বৰমূৰীয়া হিচাপে মই প্ৰতিটো কাম দেউতাক জনাবলগীয়া হৈছিল। কিন্তু শেহতীয়া বছৰকেইটাত মই কাকো একো জনাবলগীয়া হোৱা নাই। ভৱিষ্যতে মোক কৰ্মচাৰীৰূপে পাব বিচৰা ব্যক্তিয়ে মোৰ কৰ্তৃত্বসুলভ মনোভাৱৰ বাবে অসুবিধা পোৱাটো নিশ্চিত। ”